Pa vas oor wanbetaling van onderhoudŉ Pa met meer as R100 000 se onderhoud skuld het Donderdag in die Mitchellsplein-landdroshof verskyn. Hishaam Mohamed, streekshoof van die departement van justisie, het gesê Faizel Petersen (39) het sedert verlede jaar nog nie weer vir sy vier kinders onderhoud betaal nie en skuld R113 600. Petersen is Maandag in hegtenis geneem nadat die polisie ŉ wenk ontvang het. Die polisie het hom by vyf verskillende adresse probeer opspoor. Petersen het as ŉ taxibestuurder gewerk en saam met sy ouers op ŉ plaas in Philippi gebly. Petersen dien tans 120 dae tronkstraf uit vir minagting van die hof nadat hy nie aan ŉ onderhoudsbevel voldoen het nie. Petersen moet weer volgende Donderdag in die hof verskyn. Mohamed het intussen gesê die departement gaan sy soektog na die provinsie se top 20 onderhoudwanbetalers verskerp en dat drie van hulle reeds in hegtenis geneem is. Minstens 50 onderhoudwanbetalers is al in hegtenis geneem sedert Operasie Isondlo verlede maand van stapel gestuur is. Meer as R550 000 is aan begunstigdes uitbetaal.